বিশ্ববিদ্যালয়ের সহ-উপাচার্য আনন্দ কুমার সাহা প্রথম আলোকে বলেন, বিষয়টি তাঁরা ফেসবুক ও অন্যান্য মাধ্যম থেকে জানতে পেরেছেন। জানার পরই তাঁরা চারুকলা অনুষদের ডিনকে ডেকে পাঠিয়েছিলেন। ডিনকে আনুষ্ঠানিক চিঠি পাঠানো হবে। এই প্রশ্ন প্রণয়নের সঙ্গে কোন কোন শিক্ষক জড়িত, তাঁদের চিহ্নিত করতে হবে। তাঁরা এটা উদ্দেশ্যমূলকভাবে করেছেন কি না, তা খতিয়ে দেখতে হবে। তবে কোনোমতেই এটা ভুলক্রমে হওয়ার কথা নয়। তিনি বলেন, এ ধরনের প্রশ্ন সাধারণভাবে গ্রহণযোগ্য হয়নি। বিশ্ববিদ্যালয়ের প্রচলিত বিধি অনুযায়ী এই প্রশ্ন প্রণয়নের সঙ্গে জড়িত শিক্ষকদের বিরুদ্ধে ব্যবস্থা নেওয়া হবে।